Preben Bang Henriksen (V), 2024-02-28:
Tak for det.
Tak til Dansk Folkeparti for at indkalde til den her forespørgselsdebat om udvisning af udlændinge, der billiger terror.
Det er et vigtigt emne, og det er et emne, der desværre er blevet stærkt aktuelt efter Hamas' forfærdelige terrorangreb mod Israel den 7. oktober.
I Venstre tager vi på det kraftigste afstand fra enhver form for billigelse af terror.
Det hører ikke hjemme i Danmark, og jeg finder, at den billigelse af terror, vi ser, faktisk er dybt rystende.
Vi ser folk, der glæder sig over Hamas' angreb, glæder sig over drab på uskyldige israelere og glæder sig over drab på uskyldige mennesker, alene fordi de er jøder.
Det går simpelt hen langt ud over min fatteevne.
Vi ser folk i vores gader, der efter Hamas' angreb på Israel går rundt og råber på jihad og Israels udslettelse.
Det er som nævnt fuldstændig uacceptabelt, og de mennesker hører ikke hjemme her i kongeriget Danmark.
Hvis man mener, at Israel og det jødiske folk skal fjernes fra jordens overflade med islamisk jihad som våben, har man ikke hjemme i Danmark.
Antisemitismen er på sit højeste herhjemme siden besættelsen.
Uagtet hvad der sker ude i verden, er det ikke et problem, der må negligeres eller søges bortforklaret.
Ligesom vi billiger Israels selvforsvarsret til at reagere over for terrorangrebet, skal Israels repressalier selvfølgelig være proportionale og ske inden for rammerne af folkeretten.
Når det kommer til udvisning, og det er jo det, debatten i dag drejer sig om ifølge titlen på forespørgslen, vil jeg sige, at når det gælder udlændinge, mener vi helt generelt i Venstre, at så mange kriminelle udlændinge som muligt skal udvises.
Hvis man kommer til Danmark og gerne vil være her, skal man selvfølgelig overholde vores love og tage vores værdier til sig.
Det er ikke foreneligt med at begå kriminalitet, hylde horrible terrorangreb eller forfølge danske jøder.
Folk, der støtter op omkring terror, som vi har set begået i eksempelvis Frankrig og Belgien, og som vi desværre også har oplevet i Danmark i 2015, og senest var det i Israel her den 7. oktober sidste år, har ikke forstået, hvilket samfund Danmark er, og hvilke værdier det bygger på.
Det skal der ikke være nogen som helst tvivl om.
De har ganske enkelt brudt betingelserne for at opholde sig her i Danmark.
Derfor har vi også i mere end 20 år nu løbende strammet udlændingelovgivningen, så flere kriminelle kan udvises.
Det står vi helt og holdent ved.
Det har været det nødvendige og helt rigtige at gøre, og det skal der ikke slækkes på.
I relation til forespørgslen i dag må jeg imidlertid, som også tidligere ordførere har nævnt og ministeren har nævnt, anføre, at forholdet er det, at der allerede i dag er hjemmel til udvisning ved overtrædelse af § 136 i straffeloven.
Med hensyn til strafferammerne må jeg sige, at de strafferammer, der fremgår af § 136, altså 3 og 4 år, har vi i Venstre ingen planer om at ændre på.
Problemet er imidlertid det sædvanlige, var jeg lige ved at sige: I Danmark opererer vi med et system, hvor vi har nogle enormt høje strafferammer for forskellige ting, men normalstraffen, altså den straf, der udmåles af domstolene, er jo kun en brøkdel af den.
Altså, det går jo helt galt, når det er vold, grov vold og mishandling, hvor vi er helt nede i meget små brøkdele af strafferammen.
I det her tilfælde ændres der såmænd ikke så meget herpå.
Vi har en strafferamme på 3 og 4 års fængsel, og som sagt før tror jeg sådan set ikke, at der er noget i vejen med den.
Man kan derimod drøfte, om den skal udnyttes anderledes.
Det er ikke noget, vi afgør her.
Det er selvfølgelig noget, domstolene afgør, men vi har dog muligheden for at fastsætte normalstraffe for forskellige forbrydelser.
Vi ønsker, hvad enten der er tale om billigelse af terror eller andre former for kriminalitet, at udvise flest mulige kriminelle udlændinge inden for rammerne af vores internationale forpligtelser, og derfor har anklagemyndigheden jo som bekendt også en forpligtelse til at nedlægge påstand i retten om udvisning, når der er tale om en udlænding, medmindre det med sikkerhed vil være i strid med internationale forpligtelser.
For så vidt angår vedtagelsesteksten, kan jeg sige, at vi tilslutter os den af Socialdemokratiet oplæste tekst.